ddrg/super_eurlex huggingface dataset:
SKRIFTLIG FORESPØRGSEL P-3388/00

af Laura González Álvarez (GUE/NGL) til Kommissionen

(25. oktober 2000)

Om: Ny støtteordning for kul med virkning fra år 2002

På det seminar om kul, der blev afholdt i Bruxelles den 17. oktober, og som var tilrettelagt af Det Rådgivende Udvalg for Det Europæiske Kul- og Stålfællesskab, erklærede kommissæren med ansvar for energi og transport, at når EKSF-traktaten udløber, vil en stor del af Fællesskabets produktion ikke længere kunne konkurrere med importeret kul, hvorfor der vil blive stillet forslag om en ny støtteordning med virkning fra år 2002, når EKSF-traktaten udløber.

Hvornår vil Kommissionens grønbog om forsyningssikkerhed på energiområdet blive offentliggjort, og hvilken rolle vil Kommissionen tildele Fællesskabets kulproduktion?

Hvad vil være kendetegnende for den nye støtteordning med virkning fra år 2002?

Svar afgivet på Kommissionens vegne af Loyola de Palacio

(22. november 2000)

Kommissionen forventer grønbogen om forsyningssikkerhed offentliggjort før udgangen af 2000. Den har til hensigt heri at forelægge sine overvejelser om kullets rolle i Fællesskabets energiforsyning efter udløbet af EKSF-traktaten.

Kommissionen kan imidlertid ikke redegøre for de nærmere enkeltheder i et eventuelt forslag til en støtteordning for kulsektoren, før den har draget konklusionerne af den debat, som grønbogen vil afføde.
SKRIFTLIG FORESPØRGSEL E-3171/00 af Adriana Poli Bortone (UEN) til Kommissionen. Krisen på olivenoliemarkedet i Apulien (Italien).



EF-Tidende nr. 151 E af 22/05/2001 s. 0085 - 0085



SKRIFTLIG FORESPØRGSEL E-3171/00 af Adriana Poli Bortone (UEN) til Kommissionen (10. oktober 2000) Om: Krisen på olivenoliemarkedet i Apulien (Italien) Hvordan vil Kommissionen forhindre eller sætte ind mod de arrangementer, som visse Middelhavslande (Tunesien, Marokko m.fl.) benytter til ulovlig indførsel i Italien af jordnøddeolie, mandelolie og olivenolie af elendig kvalitet, som benyttes til forfalskning af italiensk, især syditaliensk, olivenolie? Som olivenproducenterne i provinsen Brindisi har gjort opmærksom på, er denne adfærd årsagen til prisfald og svigtende salg af italiensk olie. Svar afgivet på Kommissionens vegne af Franz Fischler (20. november 2000) Medlemsstaterne har selv ansvaret for gennemførelsen af de kontrolforanstaltninger, der er nødvendige af hensyn til bekæmpelsen af bedrageri med produkter fra tredjelande og markedsføringen af produkterne inden for Fællesskabet. Med de midler, den har til sin rådighed, støtter Kommissionen forskningen i mere effektive analysemetoder, så det vil blive lettere for medlemsstaterne at spore bedrageriet, således som det blev meddelt i svaret på det ærede medlems skriftlige forespørgsel P-1763/00(1). (1) EFT C 72 E af 6.3.2001, s. 111.
SKRIFTLIG FORESPØRGSEL E-2964/00

af Richard Howitt (PSE) til Kommissionen

(20. september 2000)

Om: Adgang til oplysninger

Er Kommissionen enig i, at oplysning af EU-borgere, som for eksempel den service Europa Direkte yder, altid bør være tilgængelig i alternative formater, såsom punktskrift, lydbånd og stor skrift, for de mange EU-borgere, herunder 7,4 millioner blinde og svagsynede, som ikke kan læse almindelig skrift?

Svar afgivet på Kommissionens vegne af Viviane Reding

(30. oktober 2000)

Kommissionen har truffet en række foranstaltninger til at forbedre blindes og svagsynedes adgang til oplysninger.

Europa Direkte udgør således et af de skridt, der er taget for at komme væk fra den traditionelle fokusering på trykte oplysninger. Europa Direkte er først og fremmest en gratis telefontjeneste med et personale, der er uddannet til at besvare spørgsmål om Fællesskabet. Denne tjeneste giver borgerne mulighed for selv at vælge, i hvilken form de vil modtage de søgte oplysninger.

Kommissionen har også flyttet en stor del af sin informationsvirksomhed over på Internettet, især via Europa-serveren, der normalt giver svagsynede læsere mulighed for på en menu at vælge en større skrifttype. Kommissionen undersøger for tiden, hvorledes den kan gøre bedre brug af digital teknologi, herunder stemmegenkendelse og tekst-til-tale-software, og udnytte denne teknologi til at forbedre og udvikle Europa-webstedet.

Kommissionens informationsmateriale vedrørende euroen samt euro-mønternes og -sedlernes tekniske specifikationer foreligger også i punktskrift. Desuden vil der som led i Det Europæiske Sprogår (2001) være mulighed for at yde støtte til f.eks. tegnsprogsprojekter.
SKRIFTLIG FORESPØRGSEL E-2961/00

af Daniela Raschhofer (NI) til Rådet

(25. september 2000)

Om: Højreekstremisme i medlemsstaterne

I Østrig findes der en lov, hvorefter enhver form for nationalsocialistisk aktivitet vil blive retsforfulgt strafferetligt (forbudslov fra 1947, StGB1. nr. 13/1945, BGB1. nr. 25/1947). Denne lov har forfatningsrang.

Paragraf 3-3i omhandler gerningsindhold og strafferamme, som alt efter forholdets karakter er på mellem et år og livsvarigt fængsel. Den kompetente retsinstans for gennemførelsen af sagen er de enkelte delstaters øverste domstol, som i sådanne sager træffer afgørelse under medvirken af lægdommere.

Rådet bedes oplyse følgende:

- I hvilke medlemsstater findes der tilsvarende retsforskrifter?

- Hvilke forskelle er der mellem medlemsstaterne med hensyn til gerningsindhold og strafferamme?

- Er det i lyset af de fælles europæiske værdier på sin plads at retsforfølge nationalsocialistiske aktiviteter strafferetligt?

Rådet anmodes om i påkommende tilfælde at fremsende de forskellige sammenlignelige love til forespørgeren?

Svar

(22. december 2000)

Rådet må meddele det ærede parlamentsmedlem, at de særlige oplysninger, som hun anmoder om i sin forespørgsel vedrørende gerningsindhold og strafferamme i medlemsstaterne, ikke foreligger i Rådet på dette stadium.

Rådet forsikrer imidlertid det ærede parlamentsmedlem om, at det ligger Rådet og formandskabet meget på sinde at sikre, at lovovertrædelser, som begås på grund af racisme eller fremmedhad, straffes effektivt i medlemsstaterne på en måde, der afspejler, hvor alvorlige de er. I den forbindelse kan Rådet nævne, at det i konklusionerne fra Det Europæiske Råd i Tammerfors erkendes, at det er nødvendigt at intensivere bekæmpelsen af racisme og fremmedhad.

Det vigtigste instrument, som Rådet har vedtaget med hensyn til lovovertrædelser i forbindelse med racisme, er den fælles aktion af 15. juli 1996 om bekæmpelse af racisme og fremmedhad. Hovedformålet med den fælles aktion er at sikre, at medlemsstaterne kan bistå hinanden på dette område. Den kræver især, at de sørger for, at visse former for racistisk og fremmedfjendsk adfærd er strafsanktioneret. I stedet har medlemsstaterne i afventen af, at de nødvendige bestemmelser eventuelt vedtages, pligt til at fravige princippet om dobbelt strafbarhed for sådan adfærd. Den fælles aktion skal også fjerne risikoen for, at personer, der begår racistiske eller fremmedfjendske overtrædelser søger at udnytte det faktum, at racistiske og fremmedfjendske aktiviteter kan være klassificeret forskelligt i medlemsstaterne.

I maj 1998 drøftede Rådet en rapport om medlemsstaternes gennemførelse af den fælles aktion. Rapporten konkluderede, at medlemsstaterne havde gennemført den fælles aktion i meget høj grad og Rådet foreslog, at gennemførelsen af den fælles aktion tages op til fornyet overvejelse i 2000. Formandskabet er for øjeblikket ved at arrangere denne fornyede overvejelse. På baggrund af dette arbejde vil Rådet kunne vurdere, hvor effektiv den fælles aktion er samlet set, og om den skal udbygges.
SKRIFTLIG FORESPØRGSEL E-2696/00

af Christopher Huhne (ELDR) til Kommissionen

(1. september 2000)

Om: Landbrugsstøtte og Slovakiets EU-medlemskab

1. Kan Kommissionen give et overslag over, hvor meget de årlige udgifter til landbrugsstøtte vil vokse, hvis den nuværende EU-landbrugsstøttepolitik udvides til at omfatte Slovakiet, når landet bliver medlem af Den Europæiske Union, og det forudsættes

a) at der ikke sker ændringer i den nuværende slovakiske landbrugsproduktion;

b) at der sker ændringer i den slovakiske landbrugsproduktion i takt med ændrede økonomiske incitamenter, efterhånden som støtte- og strukturforanstaltninger bringes på linje med de nugældende EU-politikker?

2. Hvor høje bliver de anslåede årlige udgifter for Garantifonden og for strukturfondene i hvert enkelt tilfælde?

Samlet svar afgivet på Kommissionens vegne af Franz Fischler på skriftlige forespørgsler E-2692/00, E-2693/00, E-2694/00, E-2696/00, E-2697/00 og E-2698/00

(13. oktober 2000)

For at kunne give et overslag over, hvor meget de årlige udgifter til landbrugsstøtte vil vokse, hvis Letland, Litauen, Malta, Slovakiet, Bulgarien og Rumænien bliver medlemmer af EU, kræves der næsten helt sikker viden om tidspunkt og vilkår for tiltrædelsen. Disse enkeltheder må fastlægges under tiltrædelsesforhandlingerne med de pågældende lande. Der er imidlertid endnu ikke indledt forhandlinger på landbrugsområdet. Følgelig vil alle udgiftsoverslag på basis af de antagelser, som fremføres af det ærede medlem, nødvendigvis være yderst hypotetiske og usikre. På det nuværende stade i forhandlingerne er Kommissionen derfor ikke i stand til at besvare det ærede medlems forespørgsel.
SKRIFTLIG FORESPØRGSEL P-3468/00

af Daniel Varela Suanzes-Carpegna (PPE-DE) til Kommissionen

(30. oktober 2000)

Om: Den europæiske skibsbygningsindustri

Europæiske skibsværfter har indgivet en formel klage til Europa-Kommissionen over Sydkoreas praksis med hensyn til subsidiering og illoyal konkurrence i skibsindustrien.

Vil Kommissionen oplyse, hvorvidt denne klage opfylder betingelserne for, at Kommissionen vil anlægge sag mod Sydkorea i WTO?

I bekræftende fald, vil Kommissionen så også oplyse, hvornår den vil tage stilling til klagen og følge sagen op i WTO med henblik på at sætte en stopper for den koreanske subsidierings- og dumpingpraksis og forsvare den europæiske skibsindustris legitime interesser?

Vil Kommissionen endelig redegøre for de forskellige trin i WTO-proceduren?

Svar afgivet på Kommissionens vegne af Pascal Lamy

(22. november 2000)

Den 24. oktober 2000 indgav Komitéen af Skibsbygningssammenslutninger i Den Europæiske Union (CESA) en klage i henhold til handelshindringsforordningen, Rådets forordning (EF) nr. 356/95 af 20. februar 1995 om ændring af forordning (EF) nr. 3286/94 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (WTO)(1), med henblik på at afskaffe visse former for handelspraksis forårsaget af subsidieringen af kommerciel skibsbygning i Korea, som øver negativ indflydelse på Fællesskabets salg af handelsskibe. Det spørgsmål, der tages op i klagen, har i årevis været et uløst problem i de bilaterale forbindelser mellem Fællesskabet og Korea.

Kommissionen har fra dette tidspunkt 45 dage til at beslutte, om der skal indledes en EU-undersøgelsesprocedure, og i overensstemmelse dermed at offentliggøre en meddelelse i De Europæiske Fællesskabers Tidende. Undersøgelsesproceduren kan strække sig over fem måneder, og Kommissionen kan i lyset af undersøgelsens konklusioner beslutte at benytte sig af en WTO-tvistbilæggelse. I et sådant tilfælde vil Kommissionen først anmode om konsultationer med Korea for at finde en tilfredsstillende løsning. Hvis der ikke har fundet nogen bilæggelse sted 60 dage efter, at der blev anmodet om konsultationer, kan Kommissionen anmode om, at der nedsættes et panel.

(1) EFT L 41 af 23.2.1995.
SKRIFTLIG FORESPØRGSEL E-2444/00

af Camilo Nogueira Román (Verts/ALE) til Kommissionen

(19. juli 2000)

Om: Hurtige vejforbindelser fra Santiago til Lugo og fra Lugo til Orense i Galicia

Den 19. juni 2000 bekræftede den ansvarlige for Galicia under ministeriet for erhvervsliv og offentlige arbejder i den spanske centralregering, at disse vejforbindelser skulle anlægges i 2007. Falder dette projekt ind under den fællesskabsstøtteramme for perioden 2000-2006, som Kommissionen har indgået aftale om med den spanske centralregering? Hvilken form for veje er der tale om? Over hvilket budget skal projekterne støttes? Og hvilken programmeringsperiode falder investeringerne ind under?

Svar afgivet på Kommissionens vegne af Michel Barnier

(29. september 2000)

Efter at have afsluttet forhandlingerne med de spanske myndigheder er Kommissionen for øjeblikket i færd med at færdiggøre fællesskabsstøtterammen for de regioner i Spanien, der er støtteberettigede i henhold til mål 1 i perioden 2000-2006, herunder Galicien.

Fællesskabsstøtterammen indeholder ingen detaljerede oplysninger om de projekter, der skal finansieres i planlægningsperioden, og det er derfor for tidligt at udtale sig om konkrete aspekter af de projekter, der eventuelt vil blive udvalgt i forbindelse med fællesskabsstøtterammens operationelle programmer.
SKRIFTLIG FORESPØRGSEL P-2463/00

af Patricia McKenna (Verts/ALE) til Kommissionen

(11. juli 2000)

Om: Eksport af levende kvæg til Egypten

Seneste indberetninger har afsløret, at de levende tyre, der bliver eksporteret fra Tyskland til Egypten, rutinemæssigt er blevet kastreret, mens de er ombord på skibet.

Den urimelige ordning for eksportrestitution, der tillader, at denne handel med levende kvæg kan finde sted, sikrer allerede, at dyrene lider meget under de lange afstande og de urimelige forhold. Er Kommissionen enig i, at kastrationen af voksne tyre under meget primitive forhold er en unødig lidelse, og at al handel med levende dyr til Egypten må suspenderes indtil, at der er opnået sikkerhed for, at kastrationen ikke vil være tilladt?

Samlet svar afgivet på Kommissionens vegne af David Byrne på skriftlige forespørgsler P-2463/00 og E-2481/00

(26. september 2000)

Kommissionen mener, at operationer som f.eks. kastration, der udføres, mens dyrene er under transport, er en overtrædelse af bestemmelsen i artikel 5A, stk. 1, litra b, i direktiv 91/628/EØF af 19. november 1991(1), ændret ved Rådets direktiv 95/29/EF af 29. juni 1995, om beskyttelse af dyr under transport(2). Alle dyr har brug for en vis tid til at komme sig over sådanne operationer, og man må antage, at de ikke kan tåle at blive transporteret videre med det samme.

I Kommissionens forordning (EF) 615/98 af 18. marts 1998(3) er der fastsat særlige, detaljerede regler for anvendelse af ordningen for eksportrestitutioner for så vidt angår levende kvægs velfærd under transport til tredjelande. I henhold til denne forordning skal alle sendinger af kvæg til tredjelande overholde fællesskabslovgivningen om beskyttelse af dyr under transport indtil det første aflæsningssted i det endelige bestemmelsestredjeland. Det fastsættes navnlig i forordningen, at dyrene skal kontrolleres ved ankomsten til det endelige bestemmelsestredjeland. Hvis resultatet af denne kontrol (der skal foretages af en dyrlæge) ikke er tilfredsstillende med hensyn til dyrevelfærd, udbetales eksportrestitutionen ikke, eller den kan, hvis den allerede er bevilget, kræves tilbagebetalt.

Kommissionen har allerede modtaget meddelelser med påstande om, at en del tyre og væddere, der blev udskibet fra medlemsstaterne til Egypten, er blevet kastreret på skibene. Kommissionen har imidlertid ikke for øjeblikket beviser herfor eller oplysninger, som kan bakke disse påstande op. Kommissionen har taget skridt til at klarlægge situationen, bl.a. gennem høring af de pågældende medlemsstater. Kommissionen vil om nødvendigt træffe visse foranstaltninger.

I 1999 blev der eksporteret 21 593 tyre og tyrekalve til slagtning fra Fællesskabet til Egypten. 14 716 dyr kom fra Tyskland, og 6 877 blev eksporteret fra Italien. Der var sjældne forekomster af eksport af levende får (14 dyr fra Nederlandene).

(1) EFT L 340 af 11.12.1991.

(2) EFT L 148 af 30.6.1995.

(3) EFT L 82 af 19.3.1998.
SKRIFTLIG FORESPØRGSEL E-2304/00

af Carmen Cerdeira Morterero (PSE) til Kommissionen

(11. juli 2000)

Om: Interreg-programmet og Ceuta

Kan Kommissionen oplyse, hvilket beløb der over Interreg-programmet vil blive ydet til den spanske region Ceuta i den kommende periode?

Samlet svar afgivet på Kommissionens vegne af Michel Barnier på skriftlige forespørgsler E-2302/00, E-2304/00 og E-2306/00

(29. september 2000)

På nuværende tidspunkt er det vanskeligt at sige noget om, hvor store strukturfondsbevillinger der vil blive afsat til Ceuta og Melilla i planlægningsperioden 2000-2006, og hvordan de vil blive fordelt. Forhandlingerne med de spanske myndigheder om interventionerne under mål 1 og 2 i Spanien er nemlig ikke afsluttet.

Det er heller ikke muligt at forudsige, hvor store beløb der vil blive afsat til de pågældende områder i henhold til EU's Interreg- og Urban-initiativer.

Med hensyn til mål 1 har Kommissionen sendt et forslag til alle medlemsstater om, hvordan de tilgængelige bevillinger skal fordeles mellem de berørte områder i den enkelte medlemsstat. Forslaget er udarbejdet ved hjælp af den metode, som Kommissionen anvender til at fordele mål 1-bevillingerne mellem medlemsstaterne. Kommissionen sender en kopi af forslaget vedrørende Spanien direkte til det ærede medlem og til Parlamentets generalsekretariat.

Det bør imidlertid understreges, at der er tale om et forslag, og at det således er vejledende. Den endelige fordeling vil blive besluttet efter aftale mellem Spanien og Kommissionen samtidig med, at fællesskabsstøtterammerne og enhedsprogrammeringsdokumenterne vedtages.
SKRIFTLIG FORESPØRGSEL E-1788/00

af Salvador Garriga Polledo (PPE-DE) til Kommissionen

(8. juni 2000)

Om: Det asturiske netværk for overnatningsmuligheder i landdistrikterne

På et møde, der blev afholdt for nylig i Den Spanske Sammenslutning for Turisme i Landdistrikterne, blev opmærksomheden atter henledt på den betydning, de foranstaltninger, der iværksættes af initiativtagerne til denne form for turisme i EU's landdistrikter, har fået for Unionens turistsektor.

I den forbindelse bør man understrege de foranstaltninger, der er truffet af det asturiske netværk for overnatningsmuligheder i landdistrikterne. Denne organisation har hjemme i en af de landskabsmæssigt mest attraktive regioner i EU, og den direkte tekniske hjælp, som den yder nye initiativtagere til landbrugsturisme i Asturien, har ført til, at der er blevet oprettet utallige direkte arbejdspladser i regionen og ca. halvt så mange indirekte arbejdspladser.

Kan Kommissionen oplyse, hvilken bistand der er ydet til udvikling af det asturiske netværk for overnatningsmuligheder i landdistrikterne, og i hvor vid udstrækning og på hvilken måde initiativtagerne til denne form for landbrugsturisme i Asturien kan få adgang til den støtte, EU stiller til rådighed for denne sektor?

Supplerende svar afgivet på Kommissionens vegne af Franz Fischler

(5. oktober 2000)

Ifølge oplysninger fra de spanske myndigheder er der ikke ydet EU-støtte til netværket af overnatningsmuligheder i landdistrikter i Asturias.

Det skal dog nævnes, at strukturfondene Den Europæiske Udviklings- og Garantifond for landbruget, Udviklingssektionen og Den Europæiske Fond for Regionaludvikling (EFRU) i perioden 1994-1999 afsatte 8,5 mio. EUR til at udvikle landboturismen i det autonome samfund Asturias som led i EF-initiativet Leader II og det operationelle program Proder.
SKRIFTLIG FORESPØRGSEL P-2952/00

af Neil MacCormick (Verts/ALE) til Kommissionen

(12. september 2000)

Om: Klimaforandringsafgift

I Det Forenede Kongeriges finanslov for 2000 oprettes en klimaforandringsafgift, og regeringen bemyndiges til at indføre denne afgift.

Vil Kommissionen nøje gennemgå denne bestemmelse for at fastslå, hvorvidt denne afgift er en skat, der er defineret i traktaten?

Kan Kommissionen i bekræftende fald slå fast, om det i væsen og virkning er en merværdiomsætningsafgift?

Er det i så tilfælde ikke en ulovlig afgift ifølge artikel 33 i sjette momsdirektiv, og vil Kommissionen derfor træffe fuldbyrdelsesforanstaltninger for at forhindre, at den indføres af Det Forenede Kongeriges regering?

Svar afgivet på Kommissionens vegne af Frederik Bolkestein

(6. oktober 2000)

I henhold til artikel 33 i Rådets 6. momsdirektiv 77/388/EØF af 17. maj 1977 om harmonisering af medlemsstaternes lovgivning om afsætningsafgifter Det fælles merværdiafgiftssystem: ensartet beregningsgrundlag(1) har medlemsstaterne lov til på visse betingelser at opretholde eller indføre andre skatter og afgifter end momsen, forudsat at disse afgifter ikke har karakter af omsætningsafgift.

I flere af Domstolens domme har den fastlagt kriterier til vurdering af, om en afgift er af denne karakter eller ej. I en af dens seneste domme har den fastslået, at det bør undersøges, om afgiften skader det fælles momssystems funktion ved at hæmme den fri udveksling af goder og tjenesteydelser på en måde, der kan sammenlignes med denne afgift, hvis særlige træk Domstolen har karakteriseret på følgende måde: generel anvendelse på transaktioner vedrørende goder og tjenesteydelser; fastsættelse af afgiftsbeløbet proportionelt med prisen for transaktionen; opkrævning i hver fase af produktions- og distributionsprocessen; fradrag i hver fase af afgiften på indkøb fra afgiften på salg.

På grundlag af de oplysninger, Kommissionen råder over, skønner den, at den afgift, som det ærede medlem henviser til, ikke har karakter af omsætningsafgift, således som det forbydes i artikel 33 i 6.momsdirektiv.

(1) EFT L 145 af 13.6.1977.
SKRIFTLIG FORESPØRGSEL E-2664/00

af Theresa Villiers (PPE-DE) til Kommissionen

(1. september 2000)

Om: Lovforslag om fastsættelse af bestemmelser vedrørende undersøgelsesbeføjelser

Er Kommissionen af den opfattelse, at Det Forenede Kongeriges lovforslag om fastsættelse af bestemmelser om undersøgelsesbeføjelser (http://www.publications.parliament.uk/pa/ld199900/ldbills/093/2000093.htm) hvis det bliver gennemført i dets nuværende form, på nogen måde vil være i modstrid med fællesskabsretten?

Navnlig bedes oplyst, om lovforslaget vil være i modstrid med bestemmelserne i direktivet om e-handel eller dele af EU's databeskyttelseslovgivning?

Svar afgivet på Kommissionens vegne af Frederik Bolkestein

(12. oktober 2000)

Kommissionen har fulgt arbejdet med lovforslaget om fastsættelse af bestemmelser om undersøgelsesbeføjelser, som nu er blevet vedtaget.

Kommissionen er nu ved at afslutte sin interne juridiske gennemgang af loven, som er teknisk meget kompleks. Kommissionen vil undersøge loven for at sikre, at den er i fuld overensstemmelse med EU-lovgivningen inden for databeskyttelse og elektronisk handel.
SKRIFTLIG FORESPØRGSEL E-3461/00

af Chris Davies (ELDR) til Kommissionen

(8. november 2000)

Om: Meddelelse om børn

I forbindelse med kommissionsmedlemmet Vitorinos udtalelse for næsten et år siden om, at der muligvis ville blive fremlagt en meddelelse om børn, bedes Kommissionen oplyse, om den agter at offentliggøre en sådan tekst?

I benægtende fald, hvad er grunden hertil?

Svar afgivet på Kommissionens vegne af Anna Diamantopoulou

(5. januar 2001)

Det ærede medlem omtaler en bemærkning, der blev fremsat af kommissionsmedlemmet med ansvar for Retlige og Indre Anliggender under Europa-Parlamentets forhandlinger i november 1999, hvor man markerede 10-året for FN-konventionen for barnets rettigheder. Som det fremgår af forhandlingsreferatet, sagde kommissionsmedlemmet på åbningsmødet, at Kommissionen vil overveje idéen om at offentliggøre en meddelelse om børn mldr. Han sluttede af med følgende: Hvad sektorpolitikkerne angår, noterer jeg mig forslaget om en meddelelse fra Kommissionen om dette emne, og det skal pr. definition være en horisontal meddelelse.

Det er Kommissionens synspunkt, at disse udtalelser ikke kan føre til den konklusion, at Kommissionen har forpligtet sig til at offentliggøre en meddelelse om børns rettigheder.

Det er også værd at nævne, at det i stort omfang stadig hører under medlemsstaternes kompetence at træffe foranstaltninger vedrørende børn, fordi der ikke i EF-traktaten findes et konkret retsgrundlag for, at Fællesskabet kan sikre børns rettigheder i videre udstrækning end inden for de eksisterende rammer.